Martin Ødegaard debuterte i dag som Real Madrid-spiller da reservelaget Castilla spilte 3-3 mot kinesiske Beijing Guoan.

Der imponerte unggutten med blant annet en fantastisk gjennombruddspasning som burde ført til mål.

Se Ødegaard-høydepunktene i videoen øverst i saken.

– Helt fantastisk

Nå er 16-åringen registrert til spill i selveste Mesterligaen sammen med en rekke andre Real Madrid Castilla-spillere. Ifølge den spanske avisa Marca er det imidlertid bare Ødegaard og 20-åringen Alvaro Medran som er registret på A-listen.

Saken fortsetter under bildet:

HERJET: Her utfordrer Martin Ødegaard Beijing Guoan-spiller Li Lei i sin første Castilla-kamp onsdag. Foto: Angel Martinez / Real Madrid via Getty Images

– Det er utrolig morsomt. Det betyr jo at han allerede har blitt lagt ordentlig godt merke til, sier NRKs fotballekspert Karl Petter Løken.

TROR PÅ INNHOPP: Karl Petter Løken tror det er mulig at vi får se Ødegaard i Mesterligaen allerede i år. Foto: NRK

Han er mektig imponert over det nivået som Martin Ødegaard holder og tror ikke det er umulig at vi får se 16-åringen i Mesterligaen allerede i år.

– Jeg tror de anser han som en aktuell kandidat til å få et innhopp i det minste. Det er selvfølgelig avhengig av hvordan kampene utarter seg, sier Løken.

– Bare det at muligheten er der, er jo helt fantastisk.

Kan bli tidenes yngste

Real Madrid møter Schalke 04 i åttendedelsfinalene i Mesterligaen. Får Ødegaard et innhopp der, vil han den yngste Real Madrid-spilleren gjennom tidene som får spille Mesterliga. Løken tror det kan bli en realitet.

– Det er jo definitivt det. Man må jo neste klype seg i armen, sier han.

– Hvis han holder seg skadefri, så vil jeg anse mulighetene som ganske store til at han får prøve seg på A-laget til Real Madrid i løpet av våren, legger Karl Petter Løken til.